### NN 66/2015 (15.6.2015.), Pravilnik o sadržaju i načinu vođenja upisnika ustanova socijalne skrbi

MINISTARSTVO SOCIJALNE POLITIKE I MLADIH

1267

Na temelju članka 186. stavka 13. Zakona o socijalnoj skrbi (»Narodne novine«, broj 157/13 i 152/14) ministrica socijalne politike i mladih donosi

PRAVILNIK

O SADRŽAJU I NAČINU VOĐENJA UPISNIKA USTANOVA SOCIJALNE SKRBI

Osnovne odredbe

Članak 1.

(1) Ovim Pravilnikom propisuje se sadržaj i način vođenja upisnika ustanova socijalne skrbi (u daljnjem tekstu: upisnik).

(2) U upisnik se upisuju centar za socijalnu skrb, dom socijalne skrbi, centar za pružanje usluga u zajednici i centar za pomoć u kući (u daljnjem tekstu: subjekt upisa).

Članak 2.

(1) Upisnik vodi ministarstvo nadležno za poslove socijalne skrbi (u daljnjem tekstu: Ministarstvo).

(2) Upisnik je javan.

(3) Svatko ima pravo uvida u podatke upisane u upisnik bez dokazivanja pravnog interesa.

Sadržaj upisnika

Članak 3.

(1) Upisnik se sastoji od evidencijskog lista i zbirke isprava.

(2) Evidencijski list vodi se u elektroničkom obliku.

(3) Zbirka isprava vodi se za svaki subjekt upisa.

Matični broj subjekta upisa

Članak 4.

(1) Matični broj subjekta upisa je identifikacijski broj koji svakom subjektu upisa dodjeljuje Ministarstvo upisom u upisnik.

(2) Jednom dodijeljeni matični broj subjektu upisa ne mijenja se niti se dodjeljuje nakon prestanka subjekta upisa nekom drugom.

(3) Istom subjektu upisa može se dodijeliti novi matični broj samo u slučaju kada promijeni djelatnost i vrstu korisnika, a ranije dodijeljeni matični broj više se ne koristi.

(4) Matični broj sastoji se od osmeroznamenkastog broja koji se sastoji od dva broja koja označavaju vrstu ustanove, dva broja koja označavaju podvrstu ustanove i četiri broja upisa, unutar vrste i/ili podvrste ustanove.

Članak 5.

(1) Matični broj subjekta upisa dodjeljuje se ovisno o vrsti ustanove za:

– centar za socijalnu skrb,

– dom socijalne skrbi,

– centar za pružanje usluga u zajednici i

– centar za pomoć i njegu.

(2) Matični broj subjekta upisa za dom socijalne skrbi i centar za pružanje usluga u zajednici dodjeljuje se i prema vrstama korisnika kojima pruža usluge.

Matični broj podružnice subjekta upisa

Članak 6.

(1) Podružnica subjekta upisa ima matični broj koji se sastoji od matičnog broja subjekta upisa i podbroja podružnice.

(2) Podbroj iz stavka 1. ovoga članka dodjeljuje se podružnici po redoslijedu upisa i ima četiri broja.

Podaci koji se upisuju

Članak 7.

U evidencijski list upisuju se sljedeći podaci:

1. matični broj subjekta upisa,

2. datum upisa,

3. naziv subjekta upisa,

4. osobni identifikacijski broj (OIB) subjekta upisa,

5. sjedište subjekta upisa,

6. djelatnost subjekta upisa,

7. osobno ime, prebivalište i osobni identifikacijski broj (OIB) osobe ovlaštene za zastupanje subjekta upisa,

8. podaci o osnivaču – tvrtka ili naziv i sjedište, odnosno osobno ime i prebivalište osnivača,

9. rješenja o upisu/brisanju u sudskom registru (sud koji je izvršio upis/brisanje, broj i datum rješenja),

10. statusne promjene subjekta upisa,

11. razlog prestanka subjekta upisa,

12. podaci o podružnicama subjekta upisa:

– naziv podružnice,

– sjedište podružnice,

– djelatnost podružnice,

– rješenje o upisu/brisanju u sudski registar,

– osobno ime, prebivalište i osobni identifikacijski broj (OIB) predstojnika/ce podružnice,

13. podaci o broju i vrsti korisnika usluge smještaja, boravka ili organiziranog stanovanja doma socijalne skrbi ili centra za pružanje usluga u zajednici utvrđeni rješenjem nadležnoga tijela.

Sadržaj zbirke isprava

Članak 8.

(1) Zbirka isprava sadrži:

– presliku rješenja trgovačkog suda o upisu ustanove u sudski registar i svim naknadnim promjenama,

– nacrt prvog statuta, statut potpisan od strane donositelja i sve izmjene i dopune statuta,

– odluku o imenovanju osobe ovlaštene za zastupanje/predstojnika podružnice,

– odobrenje za pružanje skrbi izvan vlastite obitelji, ukoliko je dom socijalne skrbi u mreži djelatnosti socijalne skrbi,

– rješenje nadležnoga tijela kojim se utvrđuje ispunjavanje propisanih uvjeta za početak rada (licencija) doma socijalne skrbi, centra za pružanje usluga u zajednici i centra za pomoć u kući, kao i sva naknadna rješenja (licencije) u svezi nastalih promjena (za osnivanje podružnice, promjenu djelatnosti ustanove/podružnice, povećanje kapaciteta doma/centra za pružanje usluga i zajednici/podružnice i slično), a po potrebi i druge akte.

(2) Zbirka isprava sadrži kronološkim redom uložene isprave za svaki subjekt upisa, priložene uz evidencijski list.

Upis podataka u upisnik

Članak 9.

(1) Upis u upisnik iz članka 3. ovoga Pravilnika obavlja se na zahtjev ustanove.

(2) Uz zahtjev za upis u upisnik ustanova je obvezna priložiti:

– akt o osnivanju ustanove,

– rješenje trgovačkog suda o upisu ustanove u sudski registar,

– rješenje nadležnog tijela kojim se utvrđuje ispunjavanje propisanih uvjeta za početak rada ustanove,

– nacrt statuta.

(3) Uz zahtjev za upis promjene upisanih podataka iz članka 8. ovoga Pravilnika, ustanova je obvezna priložiti odgovarajuću dokumentaciju vezanu uz traženu promjenu.

Obveza obavještavanja o promjeni podataka

Članak 10.

Zastupnik/ca ustanove dužan/na je podnijeti zahtjev Ministarstvu za upis svake promjene podataka iz članka 7. ovoga Pravilnika u roku od 8 dana od dana upisa promjene u sudskom registru, odnosno u roku od 8 dana od pribavljanja rješenja (licencije) kojim se utvrđuje ili mijenja broj ili vrsta korisnika usluga smještaja, boravka ili organiziranog stanovanja.

Uvjerenje o upisu

Članak 11.

(1) O izvršenom upisu/upisu promjene podataka iz članka 7. ovoga Pravilnika u upisnik Ministarstvo izdaje uvjerenje.

(2) Uvjerenje o upisu sadrži:

– naziv i sjedište ustanove,

– podatke o osnivaču,

– datum upisa i

– matični broj subjekta upisa u upisniku.

(3) Uvjerenje o upisu promjene podataka sadrži:

– naziv i sjedište ustanove,

– podatke o osnivaču,

– datum upisa promjene,

– matični broj subjekta upisa u upisniku i

– upis promjene podataka.

Članak 12.

Ministarstvo je dužno u roku od godinu dana od dana stupanja na snagu ovoga Pravilnika omogućiti uvid u podatke upisane u upisnik u elektroničkom obliku putem interneta.

Članak 13.

Danom stupanja na snagu ovoga Pravilnika prestaje važiti Pravilnik o sadržaju upisnika ustanova socijalne skrbi (»Narodne novine«, br. 52/2010).

Članak 14.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/15-04/5

Urbroj: 519-03-1-1/1-15-1

Zagreb, 5. lipnja 2015.

Potpredsjednica

Vlade Republike Hrvatske i ministrica

socijalne politike i mladih

Milanka Opačić, v. r.